khistorydata/jeongjo-sjw-relations huggingface dataset:
정조 18년
禁府啓目兼春秋安經心金錫泰等原情云云傳旨內辭緣泛稱遲晩竝只刑推得情何如判付啓嚴加照律放送爲良如敎又照目前掌令張錫胤前持平李尙寯前正言安廷善李東冕等矣推考罪各笞五十收贖解見任別敍私罪判付啓旣已禁推放送爲良如敎
정조 18년
判中樞府事金鍾秀疏曰伏以臣負萬死難贖之罪而犯五牌洊違之誅惶懍之極惟願速死臣於不俟駕屨顚倒承膺卽天理人情之固然之敎尤不覺油然心動汪然涕下臣雖不肖亡狀苟有一分人心豈不知此而臣之不可復廁人類臣自知之是尙可以平人去就論哉是必由於臣進身城外太涉唐突故雖以聖明之知臣愛臣猶或意其迫則斯見也此亦臣之罪也噫臣本狂朴麤率不解權宜雖欲强拙需世始焉觸處多礙終至擧世作仇臣亦自知其亡可奈何半生畎畒分甘槁癈何幸遭逢聖明寵光赫然臣於是感激殊遇身不自有妄欲尊聖德於三古明義理於一世者炳然寸丹九死靡悔而身處進退之間只願還尋本色者惟恐蹈不測之禍以傷聖上知遇之明而性旣執滯智多未周往往無知妄作殆若病風人之不識水火而乃蒙天地之仁父母之慈容大略細含垢匿瑕指示生路委曲周至及至春初之事則孽由自作罪在罔赦雖以聖念之靡不用極臣之屢蒙天幸亦不敢萌更生之望矣逮恩綸一下斷之以知罪兩箇字迹外許心死中求生則前後人言之至慘毒極叵測雖令臣自爲之鳴暴亦無以措舌於其間者從此都歸於自起自滅殆同皮不存之毛嗚呼從古人臣之蒙再生之恩於君父者何限而如臣之懲羹而猶探湯折臂而不成醫自甘匍匐入井而上煩君父百般拯拔卒置之生地而後已者臣外豈復有其人哉語云士爲知己者死嗚呼死生於人亦大矣而以知己之難遇也則雖於敵以下遇之尙欲以一死爲之報何況獲遇於上而不惟不死又從以獲生於必死之地者乎後世之士必有爲臣而流涕者矣今臣身旣在城外聖諭轉益曠絶使臣苟有轉移一步之勢尙安敢冥然無知悍然不動有若坐邀恩數者然而大防之至嚴已悉於前奏臣雖欲惟意決壞此非獨關臣一己之私而已其如上玷聖朝淸明之化何哉噫臣命途奇窮以螻蟻微命之延活仰貽殿下勞聖慮費造化之累者歷數前後臣之罪已萬死有餘今安敢又犯上玷聖化之罪以添死罪中死罪乎天地雖大孑然一身無所於歸只當生爲負德之臣死作不瞑之鬼而已玆於城外席藁之餘敢附獄中上書之義略控腔血猥于宸嚴伏乞聖明亟命有司重勘臣逋慢之罪以爲人臣孤恩犯分者之戒千萬至祝臣無任云云答曰省疏具悉卿懇春初滄浪之濟航明暴爲二字符夏間玉玦之賜環知罪以一言蔽至于今日生下來大節拍要籍事體之莫重申及本情之無它蓋予燭照而鑑諒者不以太行康莊而或差卿疏中跡外許心死中求生云云可謂道得眞境以若遭罹有若恩遇歷數千古能有幾人予非責報於卿卿宜圖醻於予詩曰無德不報無言不醻須念斯義入來會圈仍傳于李晩秀曰此批答承旨傳諭卿於圈牌則違召已過十餘次樞銜則聞欲叩謝蓋知卿出脚之意不在於圈事夫如是也寧收偕來以待勉膺於圈牌卿須思之事一體傳諭傳諭承旨右承旨進去
정조 18년
同副承旨李儒慶聯名疏曰伏以俄者校理李羲甲等聯名呈箚請寢金鍾秀還付西樞之命而臣等聞有禁令不敢遽然捧入矣卽見其疏本則論之以擅自退却責之以曾所不料以至於相率經出之境臣等雖甚愚迷豈不知堂箚之體重公議之難遏而事係涉禁趑趄不捧者亦豈可已而不已哉然而論思之地譏斥若此則在臣等自處之義其何敢晏然在直乎玆不得不聯陳短章經出禁扃乞被瀆擾之罪以肅朝綱焉臣無任云云答曰省疏具悉朝筵未及記憶更思明有禁令爾等之不捧當矣玉堂之侵責萬萬駭然當該玉堂重勘爾等勿辭察職
정조 18년
甲寅十二月初一日辰時上御誠正閣藥房入診吏兵房承旨持歲抄入侍時行都承旨黃昇源行左承旨沈晉賢右承旨李晩秀左副承旨洪仁浩同副承旨李儒慶假注書柳遠鳴事變假注書曺錫中記注官曺亨壽金良倜以次進伏訖上曰次對旣令進定兩司出牌備堂進參單子修正以入可也良倜承命出傳上敎仁浩曰原任大臣亦爲來待乎仁浩曰時任大臣已爲詣閤而原任則自候班似已出去矣上曰雖奉朝賀若入候班則不煩微稟而例有入侍之規況原任乎大臣之直爲出去誠庸慨然中書故事不當若是矣承旨以此意往問于詣閤大臣以來仁浩還奏曰判府事果已出去而左相承聖敎不勝萬萬惶悚云矣上曰大臣備局堂上引見賤臣承命出傳與左議政金履素戶曹判書沈頤之行副司直趙宗鉉徐有防吏曹判書李致中禮曹判書閔鍾顯行副司直李秉鼎李得臣李敬懋工曹判書徐鼎修刑曹判書李在學漢城判尹李時秀行副司直申大顯李漢豐吏曹參判沈煥之行副司直徐有臣刑曹參判趙鎭寬開城府留守李冕膺校理任希存偕入進伏履素曰日氣不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰臣久未拜候於元子宮矣昨筵獲瞻睿姿岐嶷尺衣漸長區區下情不勝歡忭上曰久未見耶履素曰已近三年矣上曰判府事之承候與否雖無所關而國體與故事不當若是矣履素曰俄於候班相見則以原任而遽然入來有所咨且仍卽退歸而失體大矣臣亦不勝惶悚上曰先朝有定式一月六對三對則原任入來三對則時任入來近來已無此例矣有防曰醫官待令入診何如上曰置之可也上曰賓啓已定於初六日矣予亦顒祝方務積誠意期於得請矣履素曰昨日卽亞歲也臣等以欣忭祈祝之誠齊籲準請不容少緩而旣承聖敎雖不得不退定於六日度日如年不勝抑鬱之極矣且昨筵下敎雖出於撝謙之聖意而其在天理人情不得請則不可已之事臣等雖伏承縷縷下敎固不敢奉承矣上曰列聖朝所行之典予豈以不受爲美而然耶我朝本無封禪之法只以玉冊徽號爲揄揚之美而惟我先大王以謙挹之聖德有鍊戎臺動駕之擧而終未拂群下之請者以其當受而受之也卿等旣知予之本意矣昨日之聲淚俱發雖近過擧而自不得不然也卿等庶可諒此而猶不知止則是予不能孚感於卿等也自訟而已一番聞此言一番傷予懷卿等其諒之上命昇源書傳敎曰莫重尊號之禮須有文衡可以擧行其在道理豈可以姑不得請不爲備員乎今則一刻不可暫曠前文衡出疆前前文衡勢當擧行向來事本情之無他不特惟予知之事端旣久人亦必知之況議號之爲不爲亦在於文衡之出不出關係之緊重爲如何被謫蒙放人金鍾秀罪名蕩滌還付西樞仍令政院乘馹上來會圈之意下諭大臣置處今日政爲之何必別諭都屬文具此傳敎一張勝於別具十行須念議號之莫重更體本情之照燭幡然竭蹶卽日肅命事令入侍史官傳諭于金判府事與之偕入良倜承命出去又命書傳敎曰史官一員待命騎馬一疋立之又命書傳敎曰政官牌招開政上曰他承旨入侍出榻敎履素曰臣伏見傳敎下者有被謫蒙放人金鍾秀還付西樞之命此雖出好生之聖意此等處夤緣事會如是闊略則實有關於國體臣分實不勝憂慨上曰卿之有此言不可爲非矣以春間事言之今日此言亦似不已而卿之於此人曾有不相能之嫌或無近於如何耶此大臣之蕩滌專爲文衡圈點矣六日賓啓後若能得請則涓吉議號之節一時爲急文衡之新拜者例當三疏始出然則明日會圈然後始可趁期矣安得不有此擧乎履素曰所重之在此臣亦非不知之而蕩滌一款則終有壞於國體矣上曰無論如此如彼大臣不入則圈事難成圈事不成則議號漸遲此所以不得不有此敎矣且此大臣曾不無效勞處其人亦不草草今番事不必久而靳持矣履素曰恩數曠絶彼將無以圖報而事面則都虧矣上曰圖報與不圖報非卿所知而予固不責報矣命書傳敎曰昨冬庭請也仰承慈意之勉許賀儀則先擧於今春上號稱觴之禮待明春擧行明諭於廷臣矣昨日卽至日大臣率禮堂請對以擇日事稟旨此時欣慶頌祝之予心萬倍於諸臣然以今年秋事之如許民勢之若彼殿宮過加謙挹之衷至敎以昨年則未知今年秋事民勢迫於群情雖不得不肯諾到今決難受號受宴大臣諸臣聞欲更事力請云此則道理事面當如此而其所積誠感回豈待廷籲在予小子誠意之仰格晨昏之暇今方懇請如或得諾卽當命招大臣文衡六曹三司長官敬議尊號而景慕宮議號在慈殿上號得請之後其在自下擧行之道不備文衡寧有如許國體乎旣有別下傳敎大提學圈點明日爲之應參諸臣待開門牌招會圈上曰右相之病何如云耶履素曰動作諸節比昨日似勝而言語不通少無減矣上曰領左相俱有宿痾此大臣獨無病而年且不衰故專責凡事矣病勢又如此當此慶禮擧行之時尤爲悶然矣履素曰聞三南還上一味拒納云今番停退之典特出憂恤之恩而餘數之當納不納民習誠可駭矣上曰此則非朝廷所知爲道伯者必欲待廟堂之言豈有如許國體若自朝家申飭則有自朝家催科之嫌俾道伯知此意可也上曰魚物廛事極爲駭然判尹見其鎻廛着釘之狀乎時秀曰着釘在導駕後故未及見之矣上曰民習如此不無朝廷之責矣頤之曰若知有法安敢如是且於詢瘼之下敢以此事仰對甚無嚴矣鍾顯曰明年乙卯卽如仁元聖母丁卯宜遵丁卯故例行周甲陳賀之禮似好矣上曰此意入於賓啓中可也上曰兵曹未肅拜參知許遞今日政差出出榻敎上曰次對爲之履素曰忠淸兵營築城之役定其步數分排各年之故如此歉荒之時帥臣不敢擅自停役云姑爲限明年停撤之意分付該道帥臣何如上曰依爲之出擧條鍾顯曰陳賀朝賀五禮儀所載體段各自不同而近來啓下文字皆以陳賀稱之此後冬至正朝則一從五禮儀入啓節目以朝賀書入恐好故敢此仰達矣上曰依爲之出擧條敬懋曰本局鳥銃色從事官沈逵身病甚重不得行公改差何如上曰依爲之出擧條時秀曰卽見忠淸監司李亨元移文則依備邊司行啓下行會押送泰安郡在囚京兆原籍敗船沙格十一名而只四名到付故査問於該郡官差及押來沙格等處則或自本邑初不離發或中路落後其中二名原籍興德故直往興德云原籍査實旣不分明押送之際亦未着實啓下行會之事擧行極爲疎忽當該守令拿處不飭之道臣推考未押來七名更爲詳査原籍嚴飭押送已押來四名當嚴覈得情而臣府非訊推衙門移送秋曹使之擧行何如上曰依爲之拿處則待麥秋捧傳旨可也出擧條希存曰國之大政莫如刑賞雖微官庶僚一黜陟之間勸懲在焉何況位居大官罪關臣分者乎向來金鍾秀之負犯果何如哉雖以其時諸臣疏啓見之可知其所犯之深重而頃當特放命下之時三司之無一言爭執者尙切慨然今又特命敍用至令付職文衡圈點雖有所重刑賞大政豈可以區區格例有所低昂乎臣謂俄下傳敎卽命還收宜矣上曰不允希存曰臣旣承下批雖不敢更爲仰請而刑章之與格例輕重有別伏願更加三思區區之望也上曰旣承批之後又何煩瀆臺諫猶不敢一日再啓況玉堂乎爾則爲先遞差出擧條上曰兵曹判書從重推考兵曹入直堂上遞差郞廳汰去行首守門將令兵判嚴棍當該守門將嚴棍汰去出榻敎仍命退諸臣以次退出
정조 18년
甲寅十二月初一日辰時上御重熙堂都承旨入侍時行都承旨沈煥之假注書柳遠鳴記注官曺亨壽承膺祚以次進伏訖上曰吏曹政事望筒催促入之可也賤臣承命出持入望筒仍命退承史以次退出
정조 18년
甲寅十二月初一日辰時上御重熙堂左副承旨入侍時左副承旨洪仁浩假注書柳遠鳴記注官曺亨壽承應祚以次進伏訖上命仁浩書公事判付仍命退承史以次退出
정조 18년
行都承旨沈煥之坐行左承旨沈晉賢坐直右承旨李晩秀內閣直左副承旨洪仁浩坐直右副承旨金啓洛坐同副承旨李儒慶坐注書鄭文始病一員未差假注書李勉昇仕柳遠鳴仕直事變假注書曺錫中仕
정조 18년
藥房都提調洪樂性提調徐有防行都承旨沈煥之啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣因金判府之二十牌不進而達夜酬應目不交睫其在國體寧不寒心領相旣在藥院須思勉出之道
정조 18년
李晩秀啓曰玉堂備員間視事頉稟之意敢啓傳曰知道
정조 18년
金啓洛啓曰漢城府郞廳來言獻民數修正次請出矣敢啓傳曰知道
정조 18년
傳于李晩秀曰禮房承旨入侍
정조 18년
右承旨李晩秀書啓臣敬奉聖批馳往傳諭于行判中樞府事金鍾秀所住處則以爲臣猥陳血懇恭俟嚴誅夜半承宣傳宣聖批一百八十有餘字字字可泣鬼神其所以歷擧賤臣始末開示聖明本意者視前轉益曠絶更無毫髮餘憾爲人臣而得此於君父者歷數古今豈復有之臣奉讀未半自不禁血淚之被面也惟是圖醻之責以會圈苟令義有可强以臣生死向前之心何待十牌勉膺而臣之自劃於薦圈以義理以法例明白無疑臣何敢以臣心之所不可事殿下遂使圖醻之計反爲貽累之歸乎上下相持徒傷國體如未蒙體諒之恩則惟願遄被重譴俾國家大事無至遷就實爲公私萬幸云矣敢啓傳曰知道
정조 18년
前前大提學金鍾秀十六招不進傳于沈煥之曰更爲命招
정조 18년
前前大提學金鍾秀十七招不進傳于李晩秀曰更爲命招
정조 18년
前前大提學金鍾秀十八招不進傳于李晩秀曰更爲命招
정조 18년
前前大提學金鍾秀十九招不進傳于李晩秀曰更爲命招
정조 18년
李儒慶啓曰領議政洪樂性左議政金履素有稟達事來詣閤外請對矣傳曰入侍
정조 18년
傳于沈煥之曰都承旨以入侍筵敎敦諭于金判府事
정조 18년
傳于李儒慶曰金判府事入侍
정조 18년
有政吏批判書李致中進參判黃昇源進參議韓晩裕行都承旨沈煥之進以魚錫齡爲執義崔重圭爲司諫閔師宣李元八爲持平曺喜有爲獻納申絢爲正言鄭東觀朴吉源爲校理徐有聞爲副校理洪秀晩爲修撰張至顯爲副修撰
정조 18년
再政以具㢞爲大司憲朴宗來爲大司諫李尙友李益恢爲掌令鄭㝡成爲正言鄭履綏爲副校理尹光普爲修撰李遇濟爲副修撰鄭景祚爲獻納
정조 18년
兵批判書具庠進參判柳誼病參議未差參知閔昌爀入直進同副承旨李儒慶進奉朝賀單金鍾秀僉知單權埏宣傳官單金煐副護軍申晤崔烜副司直具㢞閔台爀徐配修金載翼李昌漢朴基正尹致性尹行直
정조 18년
以大司諫朴宗來牌不進罷職傳旨傳于洪仁浩曰只推
정조 18년
傳于李儒慶曰侍臣未肅拜人員許遞前望單子入之待下批牌招察任
정조 18년
三司前望單子入之司諫李顯道獻納尹魯東掌令李聖輪洪受浩校理洪樂游修撰金近淳落點
정조 18년
賓廳以徐有臣爲大提學
정조 18년
傳于李晩秀曰新除授大提學徐有臣牌招察任
정조 18년
吏批三政兼弘文館大提學單徐有臣兼藝文館大提學單徐有臣兼知成均單徐有臣以沈煥之爲奎章閣提學徐配修爲兵曹參議
정조 18년
傳于李晩秀曰內閣提學望筒初欲只點於沈煥之而因文衡受點徐有臣一體點下矣更思一日之內竝點於館閣近於無漸亦非愼惜之義今雖不爲何時不可爲提學徐有臣望筒勿頒事該房知悉
정조 18년
洪仁浩啓曰省記之呈於早時例也而今日吏曹省記呼申已久不卽來呈事未前有萬萬駭然當該郞廳所當重勘而本院請推之外無他可施之罰何以爲之敢稟傳曰拿處
정조 18년
洪仁浩啓曰政望入啓時銓官下直自是例規而今日兵批開政望單子入啓後不爲下直直爲出去格例所在萬萬未安當該堂上推考何如傳曰允
정조 18년
李儒慶以都摠府言啓曰入直軍兵等中日習射事標信啓請命下矣殿座相値不得設行之意敢啓傳曰知道
정조 18년
洪仁浩以賓廳言啓曰以文衡會圈事臣等與應參諸人來會賓廳今方會圈之意敢啓傳曰知道
정조 18년
洪仁䧊以賓廳言啓曰大提學圈點事命下矣臣等來會賓廳以入之意敢啓傳曰知道
정조 18년
洪仁浩以備邊司言啓曰卽見慶尙監司趙鎭宅狀啓則以爲道內民勢遑急之處毋論尤甚之次邑不得不通同設賑而其中最貧窮之類趁歲前賙恤稍實邑比之尤甚之次雖曰稍優若其被災頗酷之尤甚面里亦不可不從便救急而所入賑資及時措劃本道三賑穀二萬石外備局軍作租四千五百石皮牟五百石常賑米一萬石太一萬五千石租四萬石皮牟四萬石合十四萬石及空名帖一千張許劃事請令廟堂稟旨分付矣本道歉荒雖甚可悶比諸兩湖似有差等且賑邑多少姑未的定則不必援用名年已例今此所請各穀十三萬石空名帖一千張未免過多三賑穀二萬石備局軍作租四千五百石皮牟五百石常賑米五千石太一萬石租三萬石皮牟三萬石合十萬石及空名帖八百張特爲許劃待賑事了畢若有餘數使之還錄而賑穀亦出於還穀則値此民食極艱之時另加節略均俵之意申飭於該道道臣何如傳曰允賑穀則依請準給空名帖則無異於通一道不必持難而申禁之餘亦難許施置之可也
정조 18년
洪仁浩以訓鍊都監御營廳言啓曰去十一月二十七日春塘臺殿座時待令各軍門前排次知敎鍊官及巡牢等今日南小營射砲試取事已爲草記啓下而殿座相値不得設行明日試取之意敢啓傳曰知道
정조 18년
甲寅十二月初二日辰時上御摛文院殿座入侍時行都承旨沈煥之行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書李勉昇柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣南公轍領議政洪樂性左議政金履素奉朝賀金鍾秀以次侍立上具翼善冠衮龍袍乘輿出宣化門領議政洪樂性左議政金履素進前曰今此動駕何爲而有此擧也上曰將欲臨門引見判府事矣樂性等曰判府事之引見何必躬自臨門以爲引接耶此實萬萬過中之擧伏願亟寢臨門之命仍卽還內何如上曰此大臣便是復起爲人之人也安得無此別般之擧也上曰將欲臨敦化門召接大臣而若不以圈牌入來則雖臨門亦無引見之意以此意遣史官往問可也上命仁浩書傳敎曰昨諭有別般下敎之語而至今如此予豈食言當臨敦化門待大臣入來引接該房知悉紅馬木把立軍以訓局出番軍二哨外各營入直軍訓將都領事分付上命煥之曰卿又以俄者所下傳敎更爲往問于大臣以來煥之還奏曰大臣以爲萬無承膺之望而俄者史官之傳聖敎也神精昏錯未能詳對云矣由協陽門肅章門進善門入內閣門御摛文院命書傳敎曰領左相之求對力請雖如此而言不可不信判府入來承膺之前豈可還內乎入小次以待造朝此意遣正卿敦諭于金判府事仍命書傳敎曰敦諭正卿吏判牌招進去致中還奏曰大臣以爲樞銜則竊擬伊川一謝西監之義方欲肅命而至於圈事以臣情勢萬無承膺之望第臣今番謫去之所與臣故從叔謫所相似而臣之從叔蒙宥之後仍卽乞骸臣亦依此例若蒙曲諒之恩則圈事亦當進參而乞骸之疏已有囊本冒萬死敢此附奏云矣上命書傳敎曰今聞附奏於冢宰者卿以進身城闉竊取伊川西監之義至於冒當圈事期以乞骸得請囊本已具所執難屈云卿須思之欲臨敦化門外今在小次在卿道理寧或更事鄭重乞骸之請豈所輕許卿之取引卿家從叔事尤有時與事之逈殊者不當不當卿須念君臣之大義卽起肅命仍行圈事仍傳曰此敦諭更遣正卿傳諭又命書傳敎曰金判府事敦諭正卿戶判牌招進去頤之還奏曰大臣以爲今承聖敎萬萬惶懍他不暇顧卽當入來肅命云矣上曰判府事入來肅謝鍾秀入呈肅單上曰當親受肅拜於內閣庭可也賤臣承命出傳引入肅拜上敎煥之曰卿旣肅拜欲引見而知卿進參圈事與否然後可以引接此意問于大臣可也煥之出傳還奏曰判府事以爲俄於附奏於正卿已以乞骸之請仰徹矣若蒙下施之敎則謹當進參會圈云矣上曰第爲入侍事傳諭鍾秀進伏曰聖體若何上曰以卿之故達夜不得交睫矣今日見卿之依舊登筵非始料之所及也初次敦諭及昨日疏批略已言之今我猶古我今卿猶古卿而卿輒觸事自罹予亦無如之何矣向者卿之遭罹果何如伊時辭敎中明其罪暴其心六字實爲前日敦諭中知罪二字之張本知罪二字又爲今日相見之階梯予之苦心卿其知之否今番敦諭雖緣莫重莫大之事而亦以示卿無他之意也此所謂終條理也卿之平日行事貶言之則劻勷譽言之則太陽症而自爲身計極爲不緊矣春間事執卿之跡論卿之罪卿果何辭自解耶將欲活卿嶺海之行烏得免也而亦非欲拖至六月也當擧朝波蕩時遽欲闊狹則非徒無益故自正月而至于四月而四月之有風波也如卿事便屬先天遲待六月始有出場也行遣之初亦豈無問訊之意而以卿之罪有卿之謫則雖欲問訊其可得乎但念卿行色不無生行死歸之慮故其間以是爲念亦云多矣今則見卿於殆近一年之後遂事勿說亦難罄言而一言以蔽之曰卿之事萬萬慨咄卿之陳疏之心疏中之句語不待卿言予已盡知之矣人言之來姑舍是爲人臣負此罪名予若註脚則可知卿心而自他人觀之豈不怪駭哉今無別般解諭之辭卿亦無自明之言正月卄二日筵奏不翅丁寧未過數日又有呈疏之擧已與筵奏相反卿將何辭而發明耶至於人之云云則以卿之筵奏一反前見隨事乞降云而予則但知卿之所奏只在於不敢復提於莫重之事而已矣及夫疏出又復自犯予雖知卿何以救卿乎鍾秀曰聖敎誠然臣之本意果以九月袖箚事不敢提奏爲辭而至於外間議論則以臣爲乞降於蔡濟恭之事云矣上曰今何必更提誰某之姓名乎大抵伊時朝報之誤書一字可謂巧矣且卿雖欲陳疏何不詳見朝紙而徑情陳疏乎投鼠忌器卿獨不知此箇事理乎鍾秀曰忌器之敎誠爲至當而臣之疏意旣陳上款則不可無結辭故以下款爲結語矣上曰卿老且死矣有何時急之事何必如是呈疏也昨經入侍其翌日又呈厥疏眞可謂求其說而不得矣自行遣而宥還自宥還而收敍無非煞費心力卿之幾死之罪卽上款也誤用不當用字自至於爲人驅陷心跡未暴前何以自立於世耶且其時至有攙及領相此亦豈成說乎積阻之餘今見卿非不欣慰而卿本不愼言且無身家之可以顧戀安知無更罹事端之慮耶卿雖曰眞知事理而烏啄不可食芻豢悅於口方可謂眞知予則曰卿不能眞知矣鍾秀曰目下第一策使臣得遂乞骸之願則好矣上曰此是前日所言之事也乞骸則卿當爲逸民世亦忘君平可謂都無事而卿之俄者所引卿從叔事萬萬不襯似矣鍾秀曰聖敎至當本事果是大相不同而冀其曲諒故俄果有此言之附奏也上曰洪奉朝賀及卿之從叔自上降終始之澤也卿之所請卽自下乞骸之懇也而致仕之名則一也得無如何之嫌耶且鄭奉朝賀以病休退未得參班不言時事而凡於承候參班之事奉朝賀亦多入參之時卿雖乞休安知無口氣之如前耶卿若不復爲疏箚等事可以許之而亦不必引卿之從叔事也鍾秀曰此銜異於樞銜臣豈有不擇言之患耶且臣之乞骸之請已十有餘年非但爲目下遭罹而陳懇矣上曰必欲成其美成其名而所咨且者近於卿之從叔事也且慮卿之又復妄發有休致之名而無休致之實也鍾秀曰無是事實何嫌之有以歷代君臣之間觀之有勳名有交契則終必以致仕爲決末今臣若得三字銜出去則豈非臣主俱榮乎且臣旣蒙此終始生成之澤臣雖無狀豈忍復作駭妄之擧哉上曰卿本好名之人若得休致之名則在卿果爲成名乎鍾秀曰然矣上曰卿雖以成名爲幸予不能無悵然矣鍾秀曰雖曰休退豈無入覲耿光之便也上曰明日卽臘三也以先大王天地覆燾之德日月照臨之明予之得有今日卽卿之得有今日也成美成名有許多般而得此則生不得此則死云爾則豈可踰明日乎年年明日相見之道在於許卿休致亦不必持難也然則宣麻時予當臨殿此是大禮節也曰雖晩待宣麻進箋後會于賓廳以完圈可也鍾秀曰臣不閒四六撰進之時恐至太晩矣上曰考見閣中故事且於撰敎書時撰之則可以及之矣鍾秀曰文衡議薦如臣踪地恐無冒當之望矣上曰自古文衡薦非前文衡則不可爲故被論而薦代其例不一不必以此爲嫌矣大抵文衡至重任也不可以前望點下亦不可都堂議薦故必使卿主圈者此也仍命大臣姑退命晩秀書傳敎曰粤昔在邸始識此大臣於胄筵而時講商書漢紀一二討論蓋有默契于心者御極之初首先拔擢周歲中超至大司馬肅肅鈇鉞揭我麟經煌煌黼黻賁我龍圖遂至於金甌之卜而眷毗也禮遇也卽簪紳中一人然此特跡耳予所取者其心觀乎短而知其長謗則起而名亦隨穽石之交加而惟予在滄浪之自取而亦惟予在前後爲此大臣地自謂積商量費詳度春初事端以後旁伺者多少云然堪供一笑今我猶古我今卿猶古卿俄已有面剖而此際乞骸之請復申十數年來血懇歷數平生之遭逢願得餘年之全保其志苦其言切以不準請則不完圈爲進退之一大節拍雖以予必不欲舍之心難奪其有退無進之志則無寧全其名而成其美俾臣主俱榮況明日何日昨歲此日賦寄梅花詩一篇庸識葆晩之義此大臣此時此請若不偶然下之所請上之所副豈用虛文爲哉行判中樞府事金鍾秀特許懸車之懇臨殿宣麻以送其行又命書傳敎曰別下傳敎奉朝賀金鍾秀下批政事今日政爲之事分付銓曹上曰今日宣麻時侍臣不可不備員在外未肅拜人員許遞與未差之代今日政差出待下批牌招參班出榻敎上曰在外臺諫許遞今日政差出待下批牌招察任出榻敎命書傳敎曰大臣今旣引見於敦化門內小次矣環衛軍兵使之退去宣麻時至上曰兵判預備宣麻節次可也乘輿出內閣門由進善門仁政門御仁政殿引儀唱四拜禮致仕大臣入就位行四拜禮訖宣敎官讀敎書仍以敎書跪授致仕大臣引儀唱禮致仕大臣行禮讀箋官跪讀箋訖贊儀唱禮畢乘輿出仁政門由肅章門協陽門宣化門還內諸臣以次退出
정조 18년
行都承旨沈煥之病行左承旨沈晉賢坐右承旨李晩秀坐左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書李勉昇仕直柳遠鳴仕事變假注書曺錫中仕
정조 18년
李晩秀啓曰自明日至初九日國忌齋戒正日相値視事頉稟之意敢啓傳曰知道
정조 18년
洪仁浩啓曰合辭許久闕啓事甚未安除未署經外未肅拜人員竝卽牌招何如傳曰允
정조 18년
洪仁浩啓曰大司憲具㢞牌不進執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
以內閣提學沈煥之牌不進推考傳旨傳于沈晉賢曰旣無別般情勢則牙牌事體何如如是違牌事體所在極爲未安從重推考申飭行公
정조 18년
以大提學徐有臣牌不進推考傳旨傳于李晩秀曰更爲牌招
정조 18년
兵曹口傳政事御營中軍李應爀守禦中軍邊慶遇相換
정조 18년
傳于李晩秀曰大提學更爲牌招
정조 18년
以開城留守李冕膺狀啓進上白魚日氣姑未隆寒限內不得封進惶恐待罪事傳于金啓洛曰勿待罪事回諭
정조 18년
以忠淸監司李亨元狀啓泰安等邑營賑穀特爲許劃空名帖令該曹成出下送事令廟堂稟旨分付事傳于李儒慶曰依狀請施行空名帖異於通一道大賑嶺南旣不許施此一款置之事回諭
정조 18년
傳于金啓洛曰文衡批下待開門牌招
정조 18년
大提學徐有臣疏曰伏以臣以九死餘生特蒙我聖上再造之恩全保身家得有今日臣感激洪私凡有除旨竭蹶趨膺自顧涯分輒卽丐免亶出於粗伸叩謝之忱兼附循墻之義也今玆文衡新命尤是夢想之所不到臣聞命震駭五情戰掉經宿而靡定顧此三館之任主管辭命而藻飾王猷把握文柄而表式儒衿職任之重未可以一有司論也蓋自祖宗朝以來其所揀選必難必愼苟非文章經術兼備而優長華國之譽素愜於輿論則莫或濫廁焉挽近人才縱未逮古館閣儲望亦不乏人如臣鹵莽初何嘗擬議於近似哉臣之本末長短淵鑑之已所俯燭也臣資性昏惰才氣鈍滯少而失學長益寡陋六經之書尙未盡讀功令末技亦無熟工臣固自處以伏獵學士人亦不數以讀書宰相況復年紀衰邁疾病侵尋手未觸卷目不窺丁者已多年所夷考其實直是空空無文之一老醜耳今忽畀之以詞苑之任責之以黼黻之賁是無異乎使聾而節鳴鼓令瞽而辨輪奐朝廷之謬擧恩命之濫受而莫之恤焉此何故也衆聽俱駭有識竊笑其於國家關係非細奚但微臣私分愧懼而已哉臣寧被違傲之罪決不敢昧然承當玷辱名器也且伏念先臣嘗叨兩館提學輒以三世文任造物所忌引懇力辭竟未拜命臣亦嘗過庭而聞戒矣顧今所叨盛滿之懼有倍於昔日臣誠不忍徒懷榮寵便隳先訓此卽臣區區之血懇也過福之災理所必至而少無補於涓埃報答之效卒有傷於終始生成之仁念之及此不勝隕悒伏惟聖慈天地父母察臣空疎之實諒臣崩迫之情收還除命改授賢儁使謬誤之政不至淹久詞盟之選無致輕損公私萬幸臣無任云云答曰省疏具悉卿之先卿予師也予所得力於經傳先卿之力最多先卿誦經傳如誦記言至于小註而莫不貫通稽古之功無以醻之今卿乃膺文衡之選硃批不於卿而孰先況於胄筵命卿掌釐左氏傳句讀也有稱詡於卿者今果踐言卿其勿辭速出膺命
정조 18년
沈晉賢以訓鍊都監御營廳意啓曰去十一月二十七日春塘臺殿座時待令各軍門前排次知敎鍊官及巡牢等柳葉箭鳥銃試取一中以上別單書入之意敢啓傳曰知道射邊一中弓子一張放貫二中木三疋貫邊木二疋邊二中木布一疋貫一中邊一中各木一疋自各該營施賞宣禧宮經宿時待令帳幕軍經夜於咫尺令該營各給木二疋可也
정조 18년
禁府照目兼春秋安經心金錫泰等矣藥院問安及朝廷問安時互相推諉不卽待令以致遲滯萬萬駭然拿囚嚴問嚴加照律放送罪各杖一百收贖告身盡行追奪竝只私罪奉敎依允又照目軍威前縣監李義和矣慶尙監司趙鎭宅狀啓內今春大同收捧時謂以民勢之難辦該縣當納中木邊依例捧上錢邊及結錢段拖至九月初不出秩於民間抄出境內富民勒令假貸稱數充納於各該司是如道路喧傳聽聞駭異推問該吏其所爲供果無差爽而貸錢二千二百九十九兩零之印跡文書明白現在是白乎所莫重惟正之供出自田民而科外橫斂於不當徵之饒戶者揆以法意萬萬可駭爲先罷黜令攸司稟處罪杖一百收贖告身盡行追奪流三千里定配私罪奉敎依允爲旀功減一等爲良如敎又照目高城前郡守金復根矣身爲邑倅稱以出財增築捧價許賣於牟利之輩以致轉爲賣買於宮任輩者究厥罪狀萬萬可駭原情公事判付內從重勘放罪杖一百收贖告身盡行追奪流三千里定配私罪奉敎依允爲旀功議各減一等爲良如敎又照目吏曹佐郞李允行原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎
정조 18년
太學生應製御考榜賦二中進士李章垕年四十二本星州居金浦父幼學逈生員朴宗羽年五十本潘南居京父正郞麟源七言古詩二中生員金會淵年四十五本淸風居京父判書鍾正生員金相穆年三十七本光山居洪州父令說澤七言排律二中進士兪孟煥年五十一本杞溪居京父通德郞華柱進士趙學駿年六十本林川居京父學生德彦賦二下進士李卿尹年四十四本全州居坡州父幼學孝實生員李光輔年三十七本全州居抱川父生員章懋進士李永甲年五十二本全義居廣州父通德郞四羽七言古詩二下生員金命淵年四十二本淸風居京父判書鍾正進士韓羽奎年四十七本淸州居南陽父學生應一進士金鎭白年三十七本善山居京父通德郞玉基生員金履永年四十二本安東居驪州父判官憲行進士金道曾年七十一本安東居連山父學生昌孫進士李是銑年五十二本驪州居京父通德郞莊輔七言排律二下進士蔡弘臣年四十五本平康居天安父通德郞綱夏生父通德郞亨夏進士金聖球年四十七本淸風居京父學生道徵表倍畫三上進士姜履元年三十一本晉州居京父府使忱以上更試賦三上進士趙道宇年五十九本楊州居京父學生彬進士成致商年四十六本昌寧居牙山父學生若天生員申百祿年五十八本高靈居楊州父進士一權七言排律三上生員李游夏年二十八本全州居衿川父幼學益誠七言排律三中進士尹永輝年三十一本坡平居京父幼學恒鎭七言排律三下生員李是釬年四十一本驪州居春川父生員載爀進士柳秉均年五十四本文化居京父縣令煥猷進士朴長鉉年四十六本密陽居京父學生道文生父僉知道仁七言古詩草三下生員李復性年四十五本廣州居天安父學生鉉周表倍畫次上生員閔師膺年四十五本驪興居京父折衝垠賦次上生員閔致福年二十九本驪興居京父判書鍾顯進士兪應煥年三十二本杞溪父學生翊柱生父郡守國柱進士李翼年六十三本完山居京父通德郞日煥生員吳鼎煥年三十八本羅州居務安父學生一相進士金匡炅年六十三本固城居永平父學生世喆進士金碩鉉年四十八本金海居京父學生復祚進士李日煒年五十四本全州居鎭川父進士亨植進士金煥奎年五十七本光山居衿川父通德郞相粲進士沈厚鎭年四十一本靑松居水原父正言重奎進士朴大和年七十六本咸陽居京父生員鳳陽生員兪益柱年三十五本杞溪居高陽父幼學漢禹七言古詩次上進士韓象洪年三十二本淸州居陰竹父通德郞榮鎭進士姜顯永年四十三本晉州居京父學生乃欽進士朴師爕年五十九本寧海居文川父同知萬株生員金鋼年四十一本延安居京父通德郞載文生父府使載久進士李心永年五十一本牙城居樂安父學生齊樞生父學生齊桓以上勿論
정조 18년
御題英姿颯爽來酣戰進士李章垕二中天機活於筆下號令餘於轅門挹雄威於周鷹笑神像於漢獜丹靑忽其若無畫與戰其得意撟一幅之逼神宛百合之餘氣我儀圖夫鄂褒已善戰於當時功誰敵於鏖野勇尙說於斛圍煌煌業其共贊何等人於英姿凌煙古而像留惜顔色之太少回肅淸於蜀祠孰彷彿於雲臺皇記功於後時曰覇汝其念玆移綵毫於顧廚問黃金於越宮鮫綃傳以虎韜次第開以眞像招精神於矢石動毛髮於丹鉛腰大羽而手劍坐如生於綃面中堂垂以半幅畫耶人耶難分光初動於雪衣響如聞於雷鼓忠有凜於翼蔽氣尙帶於刃冒英風邈於百年俄戰場而歸來陣雲黑於古障汗血赭於乘馬山河久於廓淸假龍眠而餘威雄韜儼而不言爛氣色之流動觀者爲之股戰宛諸葛之走生今將軍兮幾人空怊悵於毫端風颯爽於落筆畫者亦其愀然苟令視諸外夷尙有人於中原良工勤於用心七分外而三昧非趙帥之方略邁吳子之山水人雖去而畫傳像亦不爲無助何若是之雄也怳如見其人乎猗元功之振古悟神手之入妙
정조 18년
御題英姿颯爽來酣戰七言古詩生員金會淵二中一子雲解贊營平像老將嚄唶猶如見仙李乾坤多虎臣七德舞中曾相眄我朝開創由爾力山河幾經風雨濺凌烟高閣高入雲生綃濟濟羅群彦就中英豪誰最勝有如褒鄂皆慣戰鞏洛塵起關隴暗瘢痕錯落裹組練三鼓雷崩建德壘一卵山壓老生縣旌旗動處昏白日劍戟揮時生紫電當時百戰躍馬餘至今壯蹟留河甸本朝百年頌河淸丹靑歲久迷素絢畫家三昧曹將軍顧陸精技今獨擅傳神不待加三毛麒麟壁開新面宇宙偉觀山岳重澤藪雄風龍虎變精神活動毫髮中英儀怳逢長生殿白羽大箭蟠花袍宛帶當日兵塵遍兩陣若對煙塵暗故壘如見風雷轉七分妙悟神與境二公遺蹟相後先飛騰戰伐一代烈不須更讀功臣傳朗吟一篇花溪什千秋生色丹鉛硯
정조 18년
御題英姿颯爽來酣戰二十韻排律進士兪孟煥二中一中營紅玉馬如馳毛髮無非造化奇隙月腰間渾意氣團花身上不參差拘原武力來生面敵愾雄圖聳赤功烈爭稱曾戰鬪丹靑莫狀舊容姿旂常但著秦中績聖渥空歎背上痍濟世元功惟爾藉爲時豪傑舍公誰周衣已喜乾坤定閻畫空憐歲月移幸有顧廚三昧妙重摸獜閣七分儀諸公眞像非無助二子精神不矢錙霜月橫戈威凜凛雄風森戟髮絲絲如生咫尺衝冠氣餘勇東南櫛雨時太乙蒼茫排虎鳥騰雷開闔列羆羆是時神鬼隨虛實卽地風雲若指麾矢戢弓韜周業想鱗拚翼附賈功知鴻圖繼述歌神武龍筆經營賴畫師電滅龍鞘疑破敵風生羽箭宛褰旗臨軍不獨歌三捷鞏業長傳晏四陲宛爾三聲鳴戍鼓軒然七尺立丹墀高名留與山河誓偉烈非徒竹帛垂仙李升平有聲畫百年知遇草堂詩
정조 18년
御題擬漢新豐父老等謝鷄犬各識其家表進士姜履元三上蝸牛自托方感第宅之皆新鷄狗各尋更喜門巷之依舊人還物亦今猶故焉伏念臣等幸際八年共居一閈鷄燈狗市悵送二三豪舊游豚柵牛欄喜同八九家相保念吾居枌楡相接伊其家鷄犬亦知生長有於一村幸近陶河漁澤之地鳴吠達於四境自識連墻接屋之鄕蛟龍之化有時帝鄕何許鷄豚之畜無失吾土信佳迨上皇興懷土之情遞西京有易地之擧秦故猶襲此中非王媼之壚邢遷如歸何處覓盧綰之社殆同烏借枝而鶯遷木縱感往卽其居若使鷄下塒而犬食牢或或莫如所向不圖吾屬移家之日至有彼物識路之歡飛入尋常之家鄰鷄如昨移來咫尺之地邑犬不驚某水某丘不迷路於舊里一木一草莫非恩於今皇莫不見所見而來實感彼與彼相似紅常近於五色雲亦相隨靑不改於數鬟山猶如舊家家易識依然北社南牧之間人人相尋宛爾朝花夕月之似玆蓋伏遇皇帝陛下蛇斷澤中龍興沛上皇帝貴於今日韜戈櫜弓游子歸於故鄕化家爲國
정조 18년
更試御考榜賦二下一生員朴宗羽年五十本潘南居京父正郞麟源令政院稟旨進士李卿尹年四十四本全州居坡州父幼學孝實給一給進士李章垕年四十二本星州居金浦父幼學逈紙三卷三中進士金聖球年四十本淸風居京父學生道徵進士金道曾年七十一本安東居連山父學生昌孫生員金會淵年四十五本淸風居京父判書鍾正生員李光輔年三十七本全州居抱川父生員章懋進士李永甲年五十二本全義居廣州父通德郞四羽以上各紙二卷三下生員金履永年四十本安東居驪州父判官憲行生員金命淵年四十二本淸風居京父判書鍾正以上各紙一卷次上進士兪孟煥年五十一本杞溪居京父通德郞華柱進士蔡弘臣年四十五本平康居天安父通德郞綱夏生父通德郞亨夏進士姜履元年三十一本晉州居京父府使忱生員金相穆年三十七本光山居洪州父說澤進士金鎭白年三十七本善山居京父通德郞玉基進士趙學駿年六十本林川居京父學生德彦進士韓羽奎年四十七本淸州居南陽父學生應一進士李是銑年五十二本驪州居京父通德郞莊輔以上各筆三枝墨一笏
정조 18년
更試御題都門外車數百兩賦生員朴宗羽二下一攬子轅而夷猶意若何於銅樓禮則然於引年情固宜於惜去蹄輪咽於上東于彼巷而于塗賢哉彼之莫尙送者惟恐或後自二疏之爲傳喜君子之同朝依耿光於离肆展遐步於亨衢垣梧萋而鵠峙聽鑾聲而儀圖都門夕其掛巾脂子車而何之千金煌而貺心雙鬂皤而齊鏖初封章於乞骸奄長往而不顧何曾見於林下占勇退於急流情豈止於竝朝意實慕於懸車賢如彼而遠于亦有榮於送行要祖席之共餞寓艶慕之群情望若仙於登車直先覩之爲快都人士兮若雲曰無疾乎其驅徠將軍之繡轂御丞相之朱輪靑門高以供帳爛車轍之騈闐知彼賢之莫先矧吾輩之敢後車如水而馬龍紛總總而來御瞻征塵而載牽奈子行之難回心如何於去留楊柳亦其依依聲轔轔而轂擊是路走於東都若爲情於今日惠而好而携手心甚然於自涯嗟獨往而安之侈金貺於橐裝齊玉軚於軒冕瞻征輪而悵想攬余轡於出闉關市買以色絲願繡子而長親猗令名於兩朝景遐躅於千年臣拜稽而獻賦嘐嘐思於前賢
정조 18년
甲寅十二月初三日辰時上御重熙堂右承旨入侍時右承旨李晩秀記事官鄭文始記注官承膺祚記事官吳泰曾以次進伏訖上命書榻敎曰王大妃殿進御行濕流氣飮自今日停止又命書公事判付仍命退承史以次退出
정조 18년
行都承旨沈煥之坐行左承旨沈晉賢坐右承旨李晩秀內閣直左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書李勉昇仕柳遠鳴仕直事變假注書曺錫中仕
정조 18년
洪仁浩啓曰大司憲具㢞未肅拜執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
傳于李晩秀曰內閣提學批下令本閣卽爲牌招
정조 18년
以大提學徐有臣再牌不進推考傳旨傳于李晩秀曰更爲牌招
정조 18년
傳于李晩秀曰文衡三疏雖曰故事會議之擧事關莫重姑未得請宜備其官此所以徹宵酬應期於薦擬者也昨旣承批今又屢召無意膺命事體不然大提學徐有臣推考更卽牌招申飭行公
정조 18년
以大提學徐有臣四牌不進推考傳旨傳于李晩秀曰從重推考更爲牌招
정조 18년
以忠淸道慰諭使洪大協狀啓永春縣監李明誠爲先罷黜其罪狀令攸司稟處事傳于金啓洛曰若有一分嚴畏之心近來飭敎何如則不法二字至登啓語如許守宰豈可尋常處之令該府拿來其委折施威嚴問捧口招期於得情以聞其代令該曹口傳另擇待下批給馬下送
정조 18년
傳于李儒慶曰永春流戶至於此多待新倅下去期於還接亦令道臣各別察飭事分付
정조 18년
以慶尙左水使沈鑏狀啓慶州府人物漂風事傳于李儒慶曰無得擅出外洋法禁申嚴而有此犯科當該地方守令待畢賑拿問處之仍以此意嚴飭諸道
정조 18년
傳于李晩秀曰衿川摘奸史官書啓中十八結漏結事廟堂雖已回啓旣於木川用公州例付之道臣區處況本邑之蕞爾十室與木川無異滕薛且況此時此邑乎此一款査處付之道臣便宜爲之事分付
정조 18년
傳于李儒慶曰大提學批下待開門牌招察任
정조 18년
李儒慶以備邊司言啓曰卽見咸鏡監司金華鎭狀啓則以爲道內茂山等尤甚六邑晩還各穀今若一例督捧徒致騷擾故觀勢闊狹之意往復災邑而莫重國穀有不敢擅自停退戶籍一款最爲擾民之政故姑令停止而四月內勘送京司趁限磨勘事勢爲難各該邑修簿限以明年內磨勘事竝請令廟堂稟旨分付矣本道尤甚邑還餉旣令三分一代捧而見今民勢轉艱有難準捧則依代捧分數使之停退爲宜戶籍磨勘之有難趁限誠如道啓亦依三南例使之限明年秋成收捧之意分付何如傳曰允
정조 18년
李儒慶以兵曹言啓曰今番新除授湖南三鎭邊將有給馬下送之命矣呂島萬戶崔暻下批卽日謝恩仍爲下直後發行而防踏僉使金行源鹿島萬戶宋載璜謝恩與下直俱不呈單直爲下去事未前有萬萬駭然不可置而不論竝罷黜其罪狀令該府拿問重勘何如傳曰卿曹若不給馬於肅拜之前豈有此直發乎渠輩無足責而亦不可全然勿論令帥臣決棍懲勵事分付可也
정조 18년
李儒慶以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官申善應已爲準仕依例六品遷轉之意分付銓曹何如傳曰允
정조 18년
李儒慶以兵曹言啓曰依下敎訓鍊都監走馬次知敎鍊官李寅範決棍三度之意敢啓傳曰知道
정조 18년
李儒慶以兵曹言啓曰依訓鍊都監御營廳草記批旨內各軍門前排次知敎鍊官及巡牢等入格別單中龍虎營前排次知敎鍊官閑良李魯昌柳葉箭邊一中弓子一張牢子金時興鳥銃貫二中木三疋巡令手柳春大等二名貫一中邊一中各木二疋牢子金大成等二名邊二中各木布一疋林道興等四名貫一中南漢溟等五名邊一中各木一疋自臣曹施賞之意敢啓傳曰知道
정조 18년
李儒慶以訓鍊都監言啓曰謹依草記批旨柳葉箭邊一中本局前排次知敎鍊官崔仁得朴在行各弓子一張鳥銃貫一中邊一中巡令手許晃等三名牢子黃虎大各木二疋邊二中巡令手朴龍海等二名牢子朴相雲等三名各木一疋布一疋貫一中巡令手吳漢佑牢子徐煒日等三名邊一中巡令手趙興璧等二名牢子朴漢得各木一疋施賞之意敢啓傳曰知道
정조 18년
李儒慶以禁衛營言啓曰依傳敎宣禧宮經宿擧動時待令本營帳幕軍二名處木綿各二疋分給之意敢啓傳曰知道
정조 18년
李儒慶以御營廳言啓曰依試射放得中別單書入草記批旨本廳前排次知敎鍊官李禧福柳葉箭邊一中弓子一張牢子孫弼興鳥銃貫二中木三疋巡令手羅五福貫一中邊一中木二疋牢子張世煥等四名邊二中各木一疋布一疋巡令手曺成輝等二名貫一中牢子咸善興等六名邊一中各木一疋施賞而宣禧宮經宿時待令帳幕軍金振漢等十六名各木二疋分給之意敢啓傳曰知道
정조 18년
李儒慶以守禦廳言啓曰依訓鍊都監御營廳草記批旨各軍門巡牢等鳥銃入格別單中本廳牢子崔景雲貫一中邊一中木二疋巡令手李順福邊二中木一疋布一疋巡令手車甲戌邊一中木一疋自臣廳施賞之意敢啓傳曰知道
정조 18년
李儒慶以義禁府言啓曰永春前縣監李明誠拿來其委折施威嚴問捧口招期於得情以聞事傳旨啓下矣李明誠自任所未及上來云依例發遣府羅將拿來何如傳曰允
정조 18년
洪仁浩以刑曹言啓曰頃因右副承旨洪仁浩所啓金虎門外來伏女人結城田在豐妻李氏訴冤事査問該道草記事傳敎據取考其諺書原情則以爲其夫在豐與故放逐罪人金相福之子箕書山訟而爲勢力所壓其夫重被嚴刑非命致死豈有如此至痛之事乎監司李亨元爲沈公著之鷹犬沈公著爲金箕書之心腹其夫爲箕書所殺箕書何可免殺人之罪乎箕書本以勢家餘習素無忌憚多行不法而官長莫能禁止矣壬子遭其生父喪勒奪舅家世傳之地欲爲營葬故其夫禁葬而不能箕書之勢力終至見奪雖以法文言之三十年禁養之地不許他人入葬則今此箕書勒葬於他人之地仍生都奪之計締結本縣舊官朴尙春置其夫於落科山地文書奪給箕書曰田家今遭親喪汝須厚給云豈有如許官決乎時任本官洪秉益亦畏箕書不以訟理決之送座首謂箕書曰葬親於他人之地以價計給云則箕書邁邁不聽箕書之妹夫沈公著上年莅任公州判官時箕書與沈公著締結監司八月巡歷時以焚塚鞭尸墾田呼渠亡父姓名等語訐訴則監司右袒箕書其夫及其媤三寸叔其媤六寸大父一竝嚴刑曰汝之山地旣非賜牌處則安敢稱主乎枷囚縣獄十月又爲加刑一次仍爲上營推問曰箕書何許勢家而汝敢抗衡乎且一片靑山有何所貴汝輩今至此境不爲許給乎吾當狀聞後竝刑配云而以死不聽則牢囚營獄至于歲末其夫屢受嚴刑三冬冷獄病入骨髓氣息奄奄則十二月二十八日始放送馱歸吐血仍死於翌年二月世豈有如此冤抑之痛乎十月欲葬其夫於先山餘麓始役築灰則箕書以千餘步之地謂之渠山斜見處夜率族黨作變壙中燒其金井於生於死其爲讎怨誠甚極惡一殺人命其律甚明而媤六寸大父田光洽亦坐此訟被刑冤死此亦箕書之所殺渠安逃殺人之罪伏乞特施償命之律以復夫讎掘移箕書之父塚以葬其夫云云故以此原情辭意飜謄發關於該道矣卽接忠淸監司李亨元回移則前後委折一一論列而大槪以爲昨年八月結城金箕常金箕書等議送內其高祖曾祖墳在於本縣渠等世居墓下而壬子四月葬其父母於局內過葬月餘田佐顯稱以渠世傳之柴場以私掘焚塚鞭尸等語無限劫辱乃以舊陳文券一張迫督千金之價又有李宗植者稱云金氏外孫此山卽渠家衿得處來索山價兩造對辨各考文跡則李哥所持卽立旨一張田哥所持卽百餘年前買得田券也以新舊量案考準則田哥文券字號皆非此洞而在於五里十里外田土也前官處決有曰山則明是金氏世葬局內而前後量案字號雖變安有越在五里十里之外乎上下十里之內初無田家之塚前後纍纍皆是金奴之葬而李哥之立旨尤不可取信田哥李哥竝置落科矣今七月新官到任後田佐顯使族人游說願食山價又曳衰入官起訟而官決有曰金哥則葬其親於先山田哥則非山訟卽索錢也所謂文券無一可據理屈落訟之意分付退斥則佐顯率其兄弟族黨斫代松楸秋夕日又率兄弟叔姪各持桿棒圍立塋域踞坐塚上以其喪杖打墳莎草崩潰大呼姓名醜辱不止佐顯罪狀乞令嚴處云云佐顯係是前銜不可推問故其弟應顯處取招査報之意發關該邑矣應顯逃避適於其時巡到該縣則金箕常等又爲呼訴故入邑詳査則前後官決及田哥輩作梗果如金哥狀辭故推捉應顯在豐光洽等則應顯在豐皆逃避光洽則捉來刑推十二度略警放送佐顯來待於路邊故以非理乖悖之狀誡責而其後應顯在豐現捉故令本官應顯則刑推一次在豐則刑推十五度囚禁矣大抵此地本是金箕常世葬之山上下十里初無田李之塚而欲徵錢財有此紛紜故李宗植亦爲刑推懲勵而惟彼田佐顯雖甚頑悖與凡民有間則粧出僞券甘心黷貨非渠山訟而曳衰奔走者已非常情設令眞箇渠之柴場亦豈以柴場而掘人塚乎況倡率徒黨斫木伐祭踞塚打墳極口醜辱者合置重律欲爲啓聞論勘而特從寬典飭令知戢只治其惡之弟姪而光洽則巡到時刑推十五度而已在豐則刑推半次後更無一笞加治之事捉致營下欲其息鬧數日囚禁旋卽拘留於使令房亦無枷着滯獄之擧矣今因關辭光洽在豐致死月日及在豐過葬時爭訟事査問該邑則該縣監所報內在豐染死於今二月二十九日光洽病死於今四月初九日而今十月在豐之母呈訴內欲葬其子於先山餘麓始役三日金箕書稱以先山礙逼之地率黨作戲乞令摘奸處決云故縣監摘奸則在豐新葬處非渠先山乃是路傍而距金箕書高祖故承旨萬均墳山步數雖遠卽其案山相望之地而必欲葬於此者專出逞憤之計田佐顯率其寡嫂發惡故將欲報營則自知理屈仍爲停役而壙中作戲之言雖難準信不可仍置故作戲之金相宇囚禁決杖懲放云蓋當初相訟者卽故僉知金相肅所葬之地而旣有長子箕常則佐顯之捨却長子必以出繼之箕書單擧爲言者蓋箕常則貧乏無路徵價箕書則出繼家計稍饒故欲索千金而然也田佐顯之欲食不當之財肆行凶悖之習指嗾無知之婦女敢爲紛聒於禁門之外欲售其搆虛誣實假手雪憤之計者萬萬痛惡況其原情辭語侵辱營邑罔有餘地職居按道似此悍弁不能據法勘治任其恣橫至煩天聽致勤査問草記之命駭悚恧蹙措躬無地云矣今以李女原情參互該道回移則所謂田家禁養之地乃是金家世葬之局且其柴場不符量案則當初禁葬已涉非理而半次之刑謂以屢訊拘留之事曰以滯獄乃以其夫之病死歸之金哥之所殺事旣差爽語不襯當設令致死之祟由於被罪此旣官長之所治初無金哥之犯手則償命云云雖出痛迫之心乃是法理之外況刑訊之略施時月之累經者乎原情內辭緣置之至若田佐顯旣是朝官宜異凡民而非渠山而曳衰替訟貪重價而作俑惹鬧斫木伐祭打墳罵辱之狀固已駭悖而慫慂婦女煩聒禁門假手搆誣侵辱營邑旣有道臣所論則不可置而勿論令該府拿問處之何如傳曰允事實與原情果如彼相反則身爲土民敢以惡言加之於道伯至登於原情者是豈婦女之所爲必是渠家男人之所慫慂自卿曹嚴査照法痛繩可也
정조 18년
大提學徐有臣疏曰伏以臣披瀝肝血仰瀆宸嚴區區至願庶冀蓋高之聽俯垂鑑憐匪分職名不俟終日而卸免矣夜中伏承聖批不唯不賜允兪十行溫綸諭以先故辭旨鄭重恩意隆摯先人餘庥乃及於不肖之孤九原有知當思結草臣雙擎九頓汗淚交逬感鏤心骨不知死所仍伏竊覸聖意不特以念舊之恩有此過分之寵命將謂臣能得詩禮之緖餘可以裘而可以箕也歟臣嘗出入胄筵有年矣尋當侍讀之際魚魯豕亥之莫辨金銀伏獵之或錯種種醜拙畢露於淵鑑之下蓋其資性庸鈍自少如此及此衰朽之年疾病轉痼神精銷落毫髮所記忘失殆盡平居筆札一任倩手目下數行之疏亦莫能締思以此空疎以此老醜其可議到於館閣之任乎雖然此猶以官職才力較挈而論之也若臣至切之懇略已控於初疏之末誠恐重犯造物之忌自速過福之災上累全保之大德下墜家庭之遺訓爲一世之僇人成千古之至恨臣情到此其亦哀且窮矣噫臣苟有一分近似於是職則以臣生死向前赴蹈湯火之心固當竭蹶趨膺叩謝榮寵之不暇況今邦慶無前縟儀將擧此時此任尤屬緊急臣何敢爲逡巡飾讓之計哉誠以鐵限在前轉動無路昨今以來屢違召命迷不知變逋慢之罪尤合萬戮伏乞聖明俯察至懇亟收新命使文衡重任無有輕壞之失愚蒙賤臣得免盛滿之憂仍治臣違傲煩瀆之誅以肅朝綱以安私分千萬幸甚臣無任云云答曰省疏具悉卿其勿辭行公
정조 18년
奎章閣提學沈煥之疏曰伏以內閣地則淸切官兼論思粤自設閣之初掄選甚峻僅備其官何況提學之官地處尤絶前後叨是任者蓋以文學聲望裒然爲一世之所推耳今夫我殿下以哲鑑臨下凡廷臣之若有學識若有文詞精粗淺深洞見秋毫不遺一銖則獨以此華誥氷銜擧以被之老朽衰謬之一賤軀欲其處畫省而管奎躔之圖書奉緗帙而檢雲漢之篇翰而又推其餘作成當世之髦士斯數者寧或擬倫彷彿於賤臣之無似乎況臣素欠稽古加以精思銷落且讀旋忘不足以備淸燕之顧問而乃敢論於黼黻大猷而鼓吹希音乎是所謂瞽者之審丹靑也聾者之調律呂也不敢知殿下奚取於臣而有是除命耶且臣於文苑一步鐵限千重今若憑恃寵靈抗顔趨列有若無瑕之玉出櫝而生輝經鍊之金躍爐而無恥則是奚但爲淸朝之羞而已竊恐有傷於殿下之明而臣身之自壞廉防亦不暇恤也伏乞聖慈亟命選部鐫改臣之所忝奎章閣提學之名仍復永刋於文苑諸望以嚴淸選以安微分千萬至祝臣無任云云答曰省疏具悉有取於卿者秋間疏語卿其勿辭行公
정조 18년
甲寅十二月初四日午時上御重熙堂左副承旨同副承旨入侍時左副承旨洪仁浩同副承旨李儒慶假注書李勉昇記注官承膺祚記事官吳泰曾以次進伏訖上命書榻敎曰內閣提學上疏入之上曰內閣提學入侍出榻敎賤臣承命出傳與奎章閣提學沈煥之偕入進伏上敎煥之曰今番新除意有在焉卿其體此特簡之意速出肅命可也煥之先退上曰大提學牌去來催促可也賤臣承命出傳命儒慶書公事判付訖命退諸臣以次退出
정조 18년
行都承旨沈煥之病行左承旨沈晉賢坐右承旨李晩秀內閣直左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書曺錫中仕柳遠鳴仕直事變假注書柳台佐仕
정조 18년
李勉昇奉命代以曺錫中爲假注書
정조 18년
曺錫中陞付代以柳台佐爲事變假注書
정조 18년
傳于洪仁浩推考房承旨入侍
정조 18년
兵曹摠戎中軍鄭觀采守禦中軍李應爀相換
정조 18년
傳于李晩秀曰大提學待開門牌招察任
정조 18년
以兵曹監軍望單子傳于李儒慶曰一二軍色郞廳仍任
정조 18년
李晩秀啓曰太學生應製更試御考賦二下一進士朴宗羽令政院稟旨事命下矣何以爲之乎敢稟傳曰年來應製每榜輒魁而近日貫屢榜如許實才可謂罕見愛才之擧不施於此等人而何向與李是釬比較居魁今與金命淵比較亦能居魁若非出衆之工程彼兩儒豈可讓頭乎銓曹擬望初仕外若有所出之窠以此人差除以示奬勸之意事分付
정조 18년
李儒慶以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
刑曹啓目罪人金興乭更加嚴訊期於取服何如判付啓無論無心與故犯殺人者死三尺至嚴況旀渠旣輸款更何盤覈具格捧進晩以爲結案詳覆之地爲旀法曹之出禁所以禁暴止亂而禁吏隨隷乃反殺越人命常時不能檢飭之責堂郞在所難免當該出禁堂上爲先從重推考該色郞官令該府拿問處之爲旀初檢跋辭全不成樣當該檢官段置亦爲拿處爲良如敎
정조 18년
甲寅十二月初五日辰時上御重熙堂左承旨右承旨大司成入侍時行左承旨沈晉賢右承旨李晩秀假注書柳遠鳴記注官承膺祚記事官吳泰曾大司成李家煥以次進伏訖上敎家煥曰韻書之役卿須善爲而板本書法則務從楷精然後可合刊印矣朴齊家筆法何如家煥曰極妙矣上曰李德懋之子與弟使之給料事卿其言於別例房可也上曰泮儒計畫何當爲之乎晩秀曰泮中無榜目可考者故姑未爲之矣上曰自今以後自內閣作榜目冊子一件則賜給本館以此考見可也晩秀曰今年計畫後以今年畫年年續計耶上曰大提學肅謝後相會完定好矣上曰注書李勉昇入侍賤臣承命出傳與李勉昇偕入進伏上敎勉昇曰持此御題往華城明曉設場試取而史官體重擧行凡節使之如例捧券之限雖以申時而不必待申時隨時捧券先使裨將領送爾則隨後上來可也仍命書傳敎曰太學生應製更試御考賦二下一生員朴宗雨令政院稟旨二下進士李卿尹給一分三上進士李章垕紙三卷三中進士金聖球五人各紙二卷三下生員金履永等二人各紙一卷次上進士兪孟煥等八人各筆三枝墨二笏賜給命退諸臣以次退出
정조 18년
甲寅十二月初五日辰時上御重熙堂左副承旨入侍時左副承旨洪仁浩假注書柳遠鳴記注官金良倜記事官吳泰曾以次進伏訖上命仁浩書傳敎曰近日民事之宵旰耿耿副提調獨不知之乎況永春倅之罪可謂昧爽後所犯國有法綱其所懲勵豈止於嚴刑究覈亦豈止於尋常竄配乎特以其人之分數不明稍與猾吏之自辦胸臆有間姑先只命施威捧招而已如斗之邑流戶數百則其爲驚駭當何如廟堂行會宜卽火速擧行而昨夜提問以政院之直下禁府姑不得爲之云政院設有誤着旣見謄報必當詳知事實豈如是泛忽乎日前勅墨未沫又焉敢若是乎以其左右供職之相妨旣命勿擬銓堂之望精力亦可專一而擧行則不勤每若此前此勿擬之意果安在哉萬萬駭然有司堂上尹行恁罷遞適副其占便爲先從重推考銓望非徒勿擬此後竝與銓曹履歷而勿用事分付右位諸有司亦爲從重推考屢飭之下尙今掩置始發於慰諭使之啓道伯之罪有浮於副提擧爲先緘辭從重推考散之他鄕之流民雖不必把來曳來期於誠心還集使戶摠復舊然後報于本司自本司具由草記事亦令廟堂知悉仍命退承史以次退出
정조 18년
甲寅十二月初五日午時上御重熙堂推考房承旨入侍時左副承旨洪仁浩假注書曺錫中記注官承膺祚記事官吳泰曾以次進伏訖上曰京畿諸邑査啓催促使之不多日入啓可也仍命書公事判付訖命退承史以次退出
정조 18년
行都承旨趙尙鎭隨駕宿行左承旨洪義榮隨駕宿右承旨李晩秀隨駕宿左副承旨李相璜隨駕直右副承旨蔡弘遠隨駕宿同副承旨南公轍隨駕直注書鄭文始病一員未差假注書曺錫中隨駕宿柳遠鳴隨駕直事變假注書柳台佐守宮直
정조 18년
議政府領議政洪樂性領中樞府事蔡濟恭議政府左議政金履素行判中樞府事金憙議政府右議政李秉模判中樞府事李命植行司直鄭昌順判敦寧府事李灃知中樞府事李敏輔行司直洪檍趙瑍知中樞府事邊得讓議政府左參贊洪秀輔延豐君李𡊠行副護軍趙圭鎭知敦寧府事李聖圭戶曹判書沈頤之行副司直趙宗鉉兵曹判書具庠議政府右參贊金尙集知中樞府事韓光綮行副司直鄭存中徐有防李秉鼎權尹師國李得臣金載瓚丁範祖李敬懋吏曹判書致中禮曹判書閔鍾顯司憲府行大司憲具㢞工曹判書徐鼎修刑曹判書李在學漢城府判尹李時秀行副護軍申㬚崔東岳李明運漢城府左尹徐邁修同知中樞府事呂善亨戶曹參判曺允亨水原府留守趙心泰行副司直徐有大蔡廷夏朴師沃姜游尹弘烈蔡弘履申大升同知中樞府事李邦榮吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧漢城府右尹李鼎運成均館行大司成李家煥開城府留守李冕膺行副司直徐命全同知敦寧府事權之彦行副司直李祖承李鎭復洪周萬崔夢嵒洪聖淵李祖源宋鍈金恒柱洪明浩趙尙鎭金魯永閔台爀白師謹鄭煥猷林蓍喆申光履洪義榮鄭益祚申大顯李漢豐趙武範行副護軍具世勣邊慶遇李性默吳載熙田文顯吳載徽尹得逵鄭觀采吳毅常訓鍊院都正柳孝源行副司直尹在明吏曹參議韓晩裕戶曹參議洪樂恒禮曹參議金履翼兵曹參議徐配修參知閔昌爀刑曹參議鄭致淳工曹參議李義綱司諫院大司諫朴宗來啓曰陽德潛昭天庥滋至東朝躋望六之壽慈宮屆於千之會海籌方添寶甲將周宸誠庶格於揚徽群情益切於飾慶洪惟我景慕宮至德普洽於遐邇潛光遍照於區宇誕啓靈長之運永錫昌熾之祥爰稽隆報之禮丕彰篤棐之眷吉慶竝湊頌祝齊騰以聖上知年之喜不匱之思其所以揄揚闡發跬步洞屬者其必自亞歲伊始矣然其揄揚闡發之道在於以慈心爲心以慈心爲在於以天地祖宗之心爲心臣等今日之請其可已乎如其可已至日前席之諭敢不卽仰體而猶且相率而不自已者豈無以哉臣鄰之贊揚君德莫盛於唐虞之際而曰乃聖乃神乃武乃文又曰帝德罔愆好生之德洽于民心此乃上號之權輿也然而後世不以益皐陶爲容悅堯舜之聖宜不自聖而不以斯言爲泰者何也孔子曰君哉舜也巍巍乎有天下而不與焉其亦不與焉已何泰之有惟我聖上聖德大業豐功峻烈臣等昨年之啓不過蠡惻之萬一而蓋亦千有餘言矣今不敢更事張皇仰煩崇聽而請就其格于神明浹人肥髓不容不贊揚者而陳之帝王之德大於孝而我殿下出天之性繼志之誠躬曾閔之行匹文武之休衣不解於侍湯十年而先王諭之以篤愛食不遑於代聽萬幾而宗國永賴於托重銀印諭書厥惟煌煌殿宮養志藹晨昏之怡愉宮園撰儀祗日月之瞻覲天惟降監神乃協贊遂占龍盤之地永安象設之奉作新邑而寓移豐之思奉御眞而替問寢之禮情文克備一國興孝傳曰聖人人倫之至也猗歟盛哉帝王之道莫先於典學而我殿下禹陰是惜湯盤有銘洞貫性命之原直接洙泗之統表章六經而異端息發揮紫陽而正學明隻字單辭發千聖之蘊奧躬行心得爲萬世之法程翼翼小心其事天也抑抑威儀其臨朝也敬義立而表裏交正和順積而英華發外雲昭漢倬之章地負海涵之富燦成經緯動合典謨自生民以來未有盛於殿下經曰念終始典于學厥德修罔覺猗歟盛哉帝王之法莫嚴於明義而我殿下天挺勇智炳燭幾先揮乾斷而氛翳廓淸修人紀而日星昭朗一部明義森乎如禹鼎之揭神姦不大聲色而措國勢於泰山磐石之安傳曰春秋作而亂賊懼猗歟盛哉聖人之功莫京於保民而我殿下以如傷之德推若保之恩革內司之推刷罷宮房之折受白紛而不得嫁娶者皆賦嗈鴈之詩赤立而無所控因者擧免刮龜之苦有子有孫左飡右粥蔀屋有祥和之氣公門無推剝之政追列聖未遑之志符先朝減布之典之恩之德與天地同流申之以欽恤重之以字恤布以典則安之懷之作我邦本旣鞏旣固萬億斯年迓續景命經曰群黎百姓徧爲爾德曰誠小民曰祈天永命猗歟盛哉聖人之化莫隆於建極而我殿下仰觀乾始之理默契箕聖之傳風雨而鼓潤之橐鑰而陶鎔之俗習之局於形氣者蕩滌其査滓私意之纏於物我砭焫其膏肓不待面命而耳提自然春瀜氷釋酸醎同歸大和燕越合爲一家曁我黌庠之吉髦濟濟殊技而一彀洞闢重門蕩蕩有庭衢八荒之象此蓋殿下之極立於上而四方之極從以取則而然也大抵天下之人莫不有其極而不能自立必待聖人者出而下布五行上協五紀動作云爲皆可以爲標準然後人人有之極無有不建矣是卽皇極之說而從古人君鮮能辨此旨而行此道寥寥數千載未之聞焉今殿下承寧考之丕謨衍九疇之精義旣建其極用享其效曰壽曰富曰康曰寧之純蝦洪福靡不如川之方至而敷錫于乃卿乃士乃黎乃庶使之共涵於壽富康寧之樂大哉皇極之用待殿下始弘而聖神之能事極功於是乎備矣經曰乾道變化各正性命乃利貞猗歟盛哉竊念有德者得位得壽得祿得名此必然之理也我殿下寅承寶位恰躋二紀周王壽考之化佇見八千之爲春秋而百祥咸集萬祿鼎臻殿下雖欲不居其名得乎昨年靳許之批日前敷心之諭臣等雖甚愚迷豈不知聖意之所在而抑臣等之請愈力而懇愈摯者政在於昨年之批日前之諭蓋以闡揚聖孝之莫彰明莫較著於是批是諭也惟我殿下軒天地竝日月之盛德大業豐功峻烈史固不勝其書而臣等所以首陳聖孝者以其源於百行而治法政謨不過擧而推之也然其所陳於前者猶是聖孝之疏節而若其至精至微之義至敬至愼之念惟在於彰先志而闡睿德十行筵敎播告中外有可以感木石孚豚魚矣情之所必伸而瞿瞿乎儀典之際禮之所則然而業業乎節文之間緣情而制其禮制禮而本乎情以至因報本之誠體之於聖躬推不洎之思而隱之於聖心迺於天心之所眷輿情之所同三代所已講列祖所嘗受之應行大典禮亦復過持撝謙至以拒此一款少洩莫逮靡及之心爲敎聖人之孝愈見其光而臣等所謂請愈力而懇愈摯者政在於聖孝之愈光也主上明聖而德不布聞有司之過也此特泛指之論而猶以爲在下之罪今臣等愈見聖孝之愈光而請不愈力懇不愈摯不思所以大書特書載之顯冊以詔夫天下萬世則將何以自解於君子之譏乎然則殿下之必欲不居其名者以聖孝也臣等之必欲殿下之必居其名者亦以聖孝也由其必欲不居其名也故所以爲聖孝之愈光也由其爲聖孝之愈光也故所以必欲殿下之必居其名也此實民彝物則之所由立天理人情之所必然殿宮之所必凝佇天地祖宗之所必悅豫殿下雖欲守之固而拒之堅得乎臣等故敢以昨年之批日前之諭爲闡聖美颺顯號之第一義而盛德大業豐功峻烈其將不待闡而自闡矣然而臣等亦不敢太支其辭惟以益皐陶之不見非於後世堯舜之不以益皐陶之言爲泰者爲殿下誦之殿下何歟焉伏願聖明亟允上號之請以答慈心以順天地祖宗之心焉答曰昨年則猶以國朝已行之典禮請之而批答也筵敎也呑聲而諭和淚而書以示決不欲受之本意矣今見卿等之啓反以昨年批與敎爲揄揚之端云此何說也都緣誠心之莫孚於卿等此非辭氣固拒之事更當明諭於登筵之時矣
정조 18년
傳于李相璜曰左承旨入侍
정조 18년
傳于李晩秀曰今朔姑未展拜今日亦有行禮之事當展拜景慕宮路由館峴該房知悉
정조 18년
傳于趙尙鎭曰大提學疏批已下牌招察任
정조 18년
傳于南公轍曰擧行萬萬駭然當該入直兵曹都摠府堂上遞差兵曹入直郞廳汰去前望單子入之待下批牌招察任郞廳與未差之代令該曹口傳差出摠管李得臣趙尙鎭兵曹參議蔡弘遠添書
정조 18년
摠管前望單子入之都摠管李得臣副摠管趙尙鎭落點兵曹參議前望單子入之蔡弘遠落點
정조 18년
吏曹口傳政事以洪秉臣爲兵曹正郞申溆李光鉉崔時淳爲兵曹佐郞兵曹參知蔡弘遠今加通政加資事承傳兵曹參議閔昌爀兵書參知蔡弘遠
정조 18년
傳于南公轍曰今日不爲待令宣傳官竝汰去令該曹口傳差出
정조 18년
兵曹口傳政事以李海愚徐英輔鄭湋柳成逵田遇聖李東馝爲宣傳官
정조 18년
南公轍以吏曹言啓曰卽接司僕寺牒報則今此擧動時本寺正不可不備未差之代卽爲變通云司僕正未差之代口傳備擬以入之意敢啓傳曰知道
정조 18년
吏曹口傳政事以尹光普爲司僕正
정조 18년
傳于南公轍曰軍兵去就誤傳當該承旨遞差宣傳官汰去
정조 18년
傳于南公轍曰未肅拜堂上宣傳官竝汰去口傳差出
정조 18년
兵曹口傳政事以趙雲行梁垸朴宗和爲宣傳官
정조 18년
傳于南公轍曰新除職務相妨內閣提學沈煥之本職知申許遞前望單子入之待下批牌招察任
정조 18년
傳于李晩秀曰政院擧行極爲稽滯在院承旨一竝遞差前望單子入之待下批牌招察任
정조 18년
承旨前望單子入之趙尙鎭洪義榮韓晩裕李相璜蔡弘遠落點
정조 18년
傳于李晩秀曰承旨房仍
정조 18년
傳于南公轍曰百官旣有來待之命三品以上時無職名人員皆令該曹口傳付軍職
정조 18년
兵曹口傳政事副司直洪明浩沈晉賢李晩秀金啓洛洪仁浩
정조 18년
兵曹口傳政事副司直李太享徐配修李儒慶
정조 18년
吏曹右承旨李晩秀仍任事承傳吏曹參議韓晩裕仍任事承傳兵曹正郞尹魯東洪樂游仍任事承傳
정조 18년
南公轍以訓鍊都監言啓曰謹依單子判付出番兵馬二哨聚待參陣之意敢啓傳曰知道
정조 18년
南公轍以訓鍊都監言啓曰今此景慕宮展拜時廣智營軍四十五名西營軍四十五名除出赴陣矣當夜宮墻外巡邏無以分排依例以新營下都監守直軍推移行巡之意敢啓傳曰知道